  Майя Бывальцева Коронавирус инфекциен нюръяськон улсын Россиын быдэс оштолэзь ужантэм вакыт луоз. Со сярысь 2-тӥ оштолэзе кунын улӥсьёслы вазиськоназ Владимир Путин вераз. Мон пумкылъян кутӥ: ужантэм нуналъёсын режимез толэзь пумозь азьланьтыны – 30-тӥ оштолэзёзь. Пусъё, ужасьёслэсь уждунзэс утьыса Владимир Путин, Россилэн азьмуртэзСо дыре ик Владимир Путин пусйиз, коронавирусъя югдур умой пала воштӥськиз ке, ужантэм нуналъёсын вакыт кулэстэмын луоз. Россилэн азьмуртэз эм удысын ужасьёслы, улон-вылонэз радъян ёзэсъёсын ужасьёслы, волонтёръёслы, вань сюлмо адямиослы, ваньмызлы, кин инфекциен нюръяськонын аслэсьтыз кылкутонзэ валаз, тау кариз.   Озьы ик со пусйиз, улосвылъёслэн кивалтӥсьёссылы ватсаса ужоскетъёс сётэмын луозы. 5-тӥ оштолэзёзь соос нимаз интывыллы тупась алон ужрадъёсты кутыны кулэ. Улосвылъёс асьсэос, нырысь ик зэмос югдурез лыдэ басьтыса, пумкылъян кутозы, кыӵе режим луоз федерацилэн субъектаз яке солэн нимаз муниципалитетаз, кыӵе ужъюртъёс но огазеяськонъёс ужзэ огдырлы дугдытыны кулэ, нош кыӵеосыз сое азьланьтыны быгатозы, калык понна кышкыттэмлыкъя куронъёсты сак чакласа Владимир Путин, Россилэн азьмуртэзСолэн верамезъя, тӧрлык ёзэсъёс, аптекаос, нуналмысь кулэ луись вузъёсын лавкаос, ужпӧрез уретыны быгатӥсьтэм предприятиос но улон-вылонэз радъясь ёзэсъёс ужзэс дышем сямен азьланьтозы.  Тодэ вайытом, 31-тӥ южтолэзе Удмуртилэн тӧроез Александр Бречалов элькунын астэ ачид нимаз висъян (самоизоляция) режим кутон сярысь косэмез (распоряжение) кинюртӥз.  Тегъёс: Мерлык ВладимирПутин Удмуртия Россия коронавирус  